**КОВИД-19: Неопходне циљане мере за заштиту ЛГБТИ особа током пандемије, изјавила Башеле**

ЖЕНЕВА (17. април 2020) – Државе треба да обезбеде да лезбејке, гејеви, бисексуалне, транс и интерсекс особе не буду изложене дискриминацији нити да страхују од казни и напада ако затраже здравствену заштиту током кризе коју доноси КОВИД-19, изјавила је у петак висока комесарка УН за људска права Мишел Башеле, поводом објављивања нових смерница Високог комесаријата УН за људска права намењених државама и другим актерима на тему [КОВИД-19 и људских права ЛГБТИ особа.](https://www.ohchr.org/Documents/Issues/LGBT/LGBTIpeople.pdf)

„ЛГБТИ особе у многим друштвима спадају у најугроженије и најмаргинализованије, као и у оне у највећем ризику од КОВИД-19. У државама у којима су истополни односи кажњиви или су транс-особе изложене нападима, оне се можда неће ни обратити лекару из страха од хапшења или насиља,“ истакла је Башеле.

„Знамо да ће напори у борби против пандемије бити успешни само ако буде заштићено свачије право на живот и здравље. Када је реч о ЛГБТИ особама, то подразумева да се утврди на које начине су оне посебно угрожене и да се на то реагује, да не буду дискриминисане и да се нађу решења. То такође подразумева и да се чује њихов глас.“

У смерницама које је објавио Високи комесаријат УН за људска права изложене су главне бојазни и кључне мере у контексту пандемије.

Међу њима је и то да мере за ублажавање економских ефеката кризе треба да у потпуности уважавају ЛГБТИ особе, јер оне имају веће шансе да буду незапослене и да живе у сиромаштву него општа популација. С обзиром на ограничења у погледу напуштања стана, неке младе ЛГБТИ особе су изоловане у непријатељском окружењу, где деле животни простор са члановима породице или другим људима који их не подржавају, што повећава њихову изложеност насиљу, као и њихову анксиозност и депресију. Неопходно је да у овом периоду услуге подршке и прихватилишта и даље буду на располагању.

КРАЈ

Са развојем кризе везане за КОВИД-19, **Високи комесаријат УН за људска права** објављује низ материјала за медије и сажете смернице о бројним димензијама пандемије које се тичу људских права. Ти материјали се могу наћи на нашој посебној [**веб-страници о КОВИД-19**](https://www.ohchr.org/EN/NewsEvents/Pages/COVID-19.aspx).

*Контакт-особе за више информација и захтеве медија: Руперт Колвил - + 41 22 917 9767 /* *rcolville@ohchr.org* *или Џереми Лоренс - + 41 22 917 9383 /* *jlaurence@ohchr.org* *или* Лиз Тросел *- + 41 22 917 9296 /* *ethrossell@ohchr.org* *или Марта Уртадо - + 41 22 917 9466 /* *mhurtado@ohchr.org*

***Тагујте и поделите – на Твитеру:*** [**@UNHumanRights**](http://twitter.com/UNHumanRights)***и Фејсбуку:*** [**unitednationshumanrights**](https://www.facebook.com/unitednationshumanrights)